**NOTĂ INFORMATIVĂ**

**la proiectul de lege pentru modificarea**

**Legii culturilor nucifere nr.658-XIV din 29 octombrie 1999**

De menţionat că exportul culturilor nucifere, produselor derivate din nuci şi a lemnului de nuc este supus unei taxe sub formă de vărsăminte obligatorii în bugetul de stat, achitate de către exportatori, în mărime de 1,5% din valoarea exportului. Totodată, ţinem să precizăm că, iniţial, contribuţia vizată era destinată Fondului pentru încurajarea dezvoltării culturii nucului, a cărui activitate a fost suspendată din 1 ianuarie 2009. Prin urmare, contribuția impusă exportatorilor de 1,5% din valoarea exportului ajunge a fi o taxă la export achitată direct la bugetul de stat şi urmează a fi suprimată din motivele specificate mai jos.

Taxa la exportul culturilor nucifere, produselor derivate şi a lemnului de nuc contravine angajamentelor asumate de către Republica Moldova în cadrul Organizaţiei Mondiale a Comerţului, care presupun abolirea tuturor taxelor la export.

La fel, aplicarea taxelor la export vine în dezacord cu politica comercială a statului, care are drept scop promovarea exportului şi eliminarea barierelor în calea comerţului internaţional.

Mai mult ca atît, odată cu desfiinţarea Fondului pentru încurajarea dezvoltării nucului, scopul fondurilor acumulate de pe urma aplicării taxei menţionate şi-a pierdut actualitatea.

**Aspectul politic.** Proiectul în cauză nu contravine politicii externe şi interne promovate de Republica Moldova, şi nici angajamentelor internaţionale asumate de către aceasta, ba din contra, va contribui la respectarea angajamentelor în cadrul OMC, precum şi recomandărilor Uniunii Europene în contextul semnării Acordului privind crearea Zonei de Liber Schimb Aprofundat şi Cuprinzător.

**Aspectul economic.** Prezentul Proiect presupune facilitarea comerţului prin abolirea taxei la exportul culturilor nucifere, produselor derivate şi a lemnului de nuc.

**Aspectul normativ.** Proiectul respectiv corespunde tuturor exigenţelor şi nu vine în contradicţie cu tratatele internaţionale la care Republica Moldova este parte şi nu presupune operarea modificărilor adiţionale în legislaţia naţională.

**Aspectul organizatoric.** Aplicarea prevederilor Proiectului vizat nu presupune întreprinderea unor măsuri organizatorice, cum ar fi înfiinţarea unor structuri noi sau abilitarea unor instituţii cu împuterniciri noi.

**Aspectul financiar.** Taxa de 1,5% din valoarea exportului de nuci, produse derivate din nuci şi lemn de nuc, reprezintă circa 0,056% din veniturile totale la bugetul de stat. Astfel, aplicarea modificărilor în cauză va prejudicia neesenţial bugetul de stat, însă totodată se impune ca o măsură inevitabilă în vederea facilitării comerţului cu nuci, produse derivate şi lemn.

**Aspectul temporar.** Amendamentele propuse vor intra în vigoare din momentul publicării în Monitorul Oficial al Republicii Moldova.

În această ordine de idei, considerăm oportună aprobarea proiectului hotărîrii Guvernului cu privire la aprobarea proiectului de lege pentru modificarea Legii culturilor nucifere nr.658-XIV din 29 octombrie 1999.

**Viceministru Octavian CALMÎC**